Diari Oficial de la Generalitat Valenciana


Sumari del DOGV 2539, del 28-06-1995 (1995/835186)

DECRET 133/1995, de 19 de juny, del Govern valencià, pel qual regula l'autorització dels serveis mèdics d'empresa en la Comunitat Valenciana.
---------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/06/19/133/dof/vci/html**

### Dades del document

Número de DOGV
:   2539

Data del DOGV
:   28-06-1995

Secció del DOGV
:   DISPOSICIONS GENERALS

Número del document
:   1995/835186


Data del document
:   19-06-1995

Organisme emissor
:   Conselleria de Sanitat i Consum

Tipus de document
:   Decret

Anàlisi jurídica

DECRET 133/1995, de 19 de juny, del Govern valencià, pel qual regula l'autorització dels serveis mèdics d'empresa en la Comunitat Valenciana.   
La Llei 14/1986, de 25 d'abril, General de Sanitat, estableix, en l'article 29, la necessitat de l'autorització administrativa anterior per a la instal·lació i el funcionament de tots els centres sanitaris, igualment per a les modificacions d'aquests.  
El Decret 1.036/1959, de 10 de juny, pel qual reorganitzen els serveis mèdics d'empresa, i la posterior aplicació mitjançant l'Ordre de 21 de novembre de 1959, per la qual aprova el Reglament dels Serveis Mèdics d'Empresa, constitueix la normativa bàsica per la qual es regula, entre d'altres, les modalitats d'organització d'aquests serveis, la composició i les funcions, atribueix les competències en la direcció, l'orientació tècnica, l'ordenació i la inspecció d'aquests serveis a l'Organització dels Serveis Mèdics d'Empresa.  
En el Reial Decret 2.001/1980, de 3 d'octubre, en la disposició final primera, s'integra l'Organització dels Serveis Mèdics d'Empresa en l'Institut Nacional de la Salut.  
L'article 38.1 de l'Estatut d'Autonomia de la Comunitat Valenciana atribueix l'aplicació legislativa i l'execució de la legislació bàsica de l'estat en matèria de sanitat interior a la Generalitat Valenciana.   
Pel Reial Decret 278/1980, de 25 de gener, es transfereixen les competències en matèria d'activitats molestes, insalubres, nocives i perilloses, la cultura i la sanitat a la Generalitat Valenciana.  
Pel Reial Decret 1.612/1987, de 27 de novembre, es traspassa les funcions i els serveis de l'Institut Nacional de la Salut a la Generalitat Valenciana.  
El Decret 27/1987, de 30 de març, del Govern Valencià, reglamenta les autoritzacions dels centres, els serveis i els establiments sanitaris en l'àmbit de la Comunitat Valenciana.  
Per l'Ordre de 23 de març de 1992, del conseller de Sanitat i Consum, s'adscriuen les competències corresponents a l'Organització dels Serveis Mèdics d'Empresa a la Direcció General de Salut Pública, i el vigent Decret 37/1994, de 21 de febrer, del Govern Valencià, pel qual aprova el Reglament Orgànic i Funcional de la Conselleria de Sanitat i Consum, en l'article 18, apartats k) i l), atribueix a la Direcció General de salut Pública, entre les seues competències, fer acomplir les funcions dels servis mèdics d'empresa i si cal l'autorització dels serveis de medicina laboral.  
El temps passat des que van promulgar la normativa bàsica dels serveis mèdics d'empresa fa necessari, d'una banda, adequar les competències que aquesta normativa atribueix a l'administració sanitària al que disposa la Llei General de Sanitat i, d'altra banda, preservar, dins del marc general de la normativa sanitària, la finalitat dels serveis mèdics d'empresa, davant les situacions creades per una necessitat d'interpretar la normativa d'acord amb la realitat sociolaboral del temps en què ha ser aplicada.  
En la seua virtut, a proposta del conseller de Sanitat i Consum i amb la deliberació prèvia del Govern Valencià, en la reunió del dia 19 de juny de 1995,  
DECRETE:  
Article primer  
Aquest decret serà d'aplicació als serveis mèdics d'empresa autònoms i als serveis mèdics d'empresa mancomunats, formats per empreses segons el que estableix el Decret 1.036/ 1959, de 10 de juny, i l'Ordre de 21 de novembre de 1959, encara que els serveis mèdics d'empresa siguen prestats per unes altres empreses, incloent-hi cooperatives de treball associat, mitjançant un contracte mercantil o de prestació de serveis, dins de l'àmbit de la Comunitat Valenciana.  
Article segon  
1. Els serveis mèdics d'empresa autònoms, i també, els serveis mèdics d'empresa mancomunats, incloent-hi les seues instal·lacions sanitàries, necessitaran per a la constitució i el funcionament l'autorització de la Direcció General de Salut Pública.  
2. Igualment, necessitaran d'aquesta autorització les empreses l'activitat de les quals siga la de donar serveis mèdics d'empreses que tinguen constituït els seu servei mèdic en qualsevol de les modalitats previstes en la normativa vigent.  
Article tercer  
1. Aquesta autorització s'atorgarà una vegada comprovada que les instal·lacions són adequades a les finalitats, que el personal sanitari té les condicions exigides per la normativa vigent i que les activitats que han de fer s'ajusten a allò que disposa el Decret 1.036/1959, de 10 de juny, i l'Ordre de 21 de novembre de 1959. Quan en les empreses es facen altres activitats sanitàries que no es contemplen en les esmentades normes, aquestes seran aplicades pel personal aliè al servei mèdic d'empresa, en locals diferents i no podran usar els arxius i les dades mèdiques del servei mèdic d'empresa.   
2. Si es formaren mancomunitats de serveis mèdics d'empresa es comprovaria igualment que tinguen les condicions que estableix el Decret 1.036/1959, de 10 de juny, i l'Ordre de 21 de novembre de 1959.  
Article quart  
Qualsevol canvi en les institucions sanitàries o del personal sanitari serà anteriorment comunicat a la Direcció General de Salut Pública per a l'autorització. La integració de les noves empreses en mancomunitats de serveis mèdics d'empresa que ja estiguen autoritzades necessitarà, igualment, de l'autorització de la Direcció General de Salut Pública.  
Article cinqué  
Les autoritzacions concedides segons el que regula aquest decret seran comunicades al Registre de Centres, Serveis i Establiments Sanitaris de la Comunitat Valenciana, establit en el Decret 27/1987, de 30 de març, del Govern valencià.  
Article sisé  
Les autoritzacions concedides segons el que estableix aquest decret podran ser revocades per la Direcció General de Salut Pública per no acomplir el que disposa la normativa vigent dels servei mèdics d'empresa, per no acomplir els requisits establits en aquest decret, i també en les disposicions que dictades en l'aplicació i desplegament, després de tramitar el procediment que corresponga.  
Article seté  
Les infraccions sobre el que disposa aquest decret seran sancionades en cada cas per les autoritats sanitàries competents d'acord amb el que disposen els articles 32 al 37 de la Llei 14/1986, de 25 d'abril, General de Sanitat, i després de la tramitació del procediment sancionador, d'acord amb el que preveula Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Reial Decret 1.398/1993, de 4 d'agost, pel qual aprova el Reglament del Procediment per a l'Exercici de la Potestat Sancionadora, i el Decret 44/1992, de 16 de març, del Govern Valencià.  
La competència a què fa referència el paràgraf anterior no afecta la potestat sancionadora que puga correspondre a l'autoritat laboral.  
DISPOSICIó TRANSITòRIA  
La Direcció General de Salut Pública resoldrà d'ofici, en un termini màxim de sis mesos, sobre l'autorització dels serveis mèdics d'empresa que, en la data d'entrada en vigor d'aquest decret, estiguen formats segons el que estableix el vigent Reglament dels Serveis Mèdics d'Empresa.  
DISPOSICIó DEROGATòRIA  
Queden derogades les disposicions d'igual o inferior rang en tot allò que s'oposen a aquest decret.  
DISPOSICIó FINAL  
Autoritzar el conseller de Sanitat i Consum per dictar les disposicions i les mesures necessàries per a l'execució i l'aplicació d'aquest decret, el qual entrarà en vigor l'endemà de la publicació en el Diari Oficial de la Generalitat Valenciana.  
València, 19 de juny de 1995  
El president de la Generalitat Valenciana,  
JOAN LERMA I BLASCO  
El conseller de Sanitat i Consum,  
JOAQUíN COLOMER SALA


Còpia Permalink ELI